text: Hallo? Der sker noget mystisk her!
  16 juli 2015 kl. 12.20
  En årvågen mand ringede til politiet, fordi han syntes, der foregik noget mystisk i en villa. Kort efter kunne politiet anholde en indbrudstyv på fersk gerning.
  Manden ringede til politiet kl. 9.15 i går. Indbrudstyven blev anholdt et kvarter senere.
  Det mystiske, som manden ringede om, foregik i en villa i Børkop. Da politiet ankom, konstaterede betjentene, at der var knust en rude i terrassedøren på bagsiden af huset.
  Betjentene gik ind i huset, hvor de fandt indbrudstyven i køkkenet. Han blev straks anholdt.
  Sydøstjyllands Politi roser den årvågne borger - og mange andre som ham - der hjælper med at være politiets øjne og ører i nabolaget.
  Sammen kan vi gøre livet noget mere besværligt for indbrudstyvene, lyder det fra politiet.
  